b"\n_START_ARTICLE_\nBill Dwyer (tihotapec)\n_START_SECTION_\nZgodnje \xc5\xbeivljenje in prohibicija\n_START_PARAGRAPH_\nDwyer se je rodil in je odra\xc5\xa1\xc4\x8dal v soseski Hell's Kitchen v Manhattanu. Postal je eden od vodilnih tihotapcev alkoholnih pija\xc4\x8d v za\xc4\x8detnem obdobju prohibicije. Na vi\xc5\xa1ku svoje prevlade je poveljeval floti 20 ladij, na katerih so tihotapili rum._NEWLINE_Dwyer je delal kot ladijski skladi\xc5\xa1\xc4\x8dnik (najel ga je prijatelj George Shevlin), preden je leta 1919 pri\xc5\xa1el v veljavo prohibicijski zakon Volstead Act. Ker je imel Dwyer dostop do dostavnih tovornjakov podjetja, gara\xc5\xbe in drugih pomembnih objektov, je v enem letu prevzel vodilno mesto v tihotapstvu v mestu Manhattan. Njegovo omre\xc5\xbeje gara\xc5\xbe je bilo zmo\xc5\xbeno skriti veliko \xc5\xa1tevilo dostavnih tovornjakov, v gara\xc5\xbee pa se je dalo vstopiti le skozi skrivna vrata in prehode, ki so jih poznali le Dwyer in nekateri njegovi sodelavci._NEWLINE_S\xc4\x8dasoma se je odcepil od Shevlina in vzpostavil tihotapsko organizacijo, ki je vodila iz Evrope naravnost v Manhattan. Povezal se je z Owneyjem Maddenom in kasneje s Frankom Costellom ter kmalu za\xc4\x8del obra\xc4\x8dunavati s konkurenco, kot je bil Vannie Higgins  in ostali. Dwyer si je preko Jamesa Hinesa zagotovil politi\xc4\x8dno za\xc5\xa1\xc4\x8dito Tammanyja Halla, kot tudi pripadnikov newyor\xc5\xa1ke policije in obalne stra\xc5\xbee, kar je omogo\xc4\x8dilo, da so Dwyerjeve po\xc5\xa1iljke prispele brez vme\xc5\xa1avanj._NEWLINE_Leta 1925 so sicer Dwyerja med tajno operacijo Prohibicijskega biroja aretirali, ker je poskusil podkupiti pripadnike obalne stra\xc5\xbee, in ga obsodili na dve leti zapora. Po 13 mesecih so ga izpustili zaradi lepega vedenja, po vrnitvi iz zapora se je po\xc4\x8dasi za\xc4\x8del umikati iz tihotapstva in investiral svoj denar v bolj zakonite posle, med drugim v kazinoje, konjska dirkali\xc5\xa1\xc4\x8da in \xc5\xa1portne klube. Nakupil je eno nogometno mo\xc5\xa1tvo in dve hokejski. Ob padcu prohibicije leta 1932 se je \xc5\xbee popolnoma umaknil iz tihotapstva in \xc5\xbeivel z \xc5\xbeeno in petimi otroki v Belle Harbourju, Queens. Tam je leta 1946 umrl za sr\xc4\x8dnim napadom.\n_START_SECTION_\nVstop v profesionalni \xc5\xa1port\n_START_PARAGRAPH_\nLeta 1925 je Tex Rickard prepri\xc4\x8dal Dwyerja, da je ta nabavil hokejski klub Hamilton Tigers, ki je tedaj deloval v ligi NHL. Dwyer je klub preselil v New York in ga preimenoval v New York Americans.  Za selitev in preimenovanje kluba je vlo\xc5\xbeil 75.000 dolarjev. Z bogastvom, ki si ga je nakopal v prohibicijskem tihotapstvu, je podpisal nekaj zelo donosnih pogodb, med drugim je s klubom triletno pogodbo sklenil Billy Burch, za katero se je govorilo, da je vredna tedaj nepredstavljivih 25.000 dolarjev. Shorty Green je prav tako prejel visoko povi\xc5\xa1ico, saj je njegova pla\xc4\x8da narasla iz 3.000 na 5.000 dolarjev. V tistem \xc4\x8dasu so namre\xc4\x8d hokejisti lige NHL slu\xc5\xbeili po 1.500 do 2.000 dolarjev na leto.  V klubu je zavzel aktivno vlogo lastnika in je pogosto s prevarami posku\xc5\xa1al dobivati liga\xc5\xa1ke tekme. Neko\xc4\x8d je na primer pla\xc4\x8dal sodnika za golom, ki je videl zadetek, ko se je plo\xc5\xa1\xc4\x8dek samo dotaknil golove \xc4\x8drte. To se je zgodilo nekega ve\xc4\x8dera v sezoni 1927/28 med gostovanjem Ottawe v dvorani Madison Square Garden. Sodnik za golom je bil sicer bolj zainteresiran za zbadanje vratarja Ottawe Alexa Connella. Connell je naposled sodnika udaril v nos, zaradi \xc4\x8desar so Dwyerjevi sodelavci \xc5\xbeeleli Connella \xc5\xa1e tisto no\xc4\x8d ubili. Policijsko varstvo je bilo potrebno, da je Connell u\xc5\xa1el iz dvorane tisto no\xc4\x8d. Tudi na \xc5\xbeelezni\xc5\xa1ki postaji je bilo napeto, saj je Connella nekdo vpra\xc5\xa1al, \xc4\x8de je on \xc4\x8dlovek po imenu Alex Connell. Connell se je zlagal in zatrdil, da to ni on, saj je vedel, da je v nevarnosti._NEWLINE_Americansi so se razcveteli, Dwyer pa je tajno prevzel drug NHL klub, Pittsburgh Pirates. V Pittsburghu je na mesto lastnika postavil biv\xc5\xa1ega boksarja Bennyja Leonarda, ki je bil dejansko njegov pomo\xc4\x8dnik. Klub je s\xc4\x8dasoma zapadel in se preselil v Filadelfijo, kjer je po porazni sezoni leta 1931 dokon\xc4\x8dno propadel. Leta 1935 je ameri\xc5\xa1ka vlada dobila veliko to\xc5\xbebo zoper Dwyerja, ki ga je v trenutku napravila prakti\xc4\x8dno brez vsakega penija. Ostal mu je tako le klub New York Americans, v katerem pa je tudi izgubljal denar. Tik pred sezono 1936/37 je liga NHL prevzela nadzor nad Americansi, reko\xc4\x8d da je finan\xc4\x8dni status kluba kriti\xc4\x8den. Zaradi te poteze je Dwyer nato to\xc5\xbeil ligo, a so vodilni mo\xc5\xbeje lige to poravnali in ga postavili nazaj za lastnika kluba, ter mu dali \xc4\x8das, da poravna svoje dolgove. Red Dutton, ki je bil tedaj direktor in trener mo\xc5\xa1tva, je Dwyerju za klub posodil 20.000 dolarjev, ki jih je Dwyer kmalu potem izgubil v kockarski igri.  Ko nato tudi po koncu sezone ni bil sposoben odpla\xc4\x8dati svojih dolgov, je liga klub postavila pod svoj nadzor."